ગણેશ ચોથનું મહત્વ ભારતીય સંસ્કૃતિમાં સવિશેષ છે. હજ્જારો વર્ષથી લોકો ગણેશ ચતુર્થીનું મહાપર્વ ઉજવતા આવ્યા છે. ગણપતિ ભારતના સૌથી લોકપ્રિય દેવતા છે. તેમને પરમ જ્ઞાની અને બુદ્ધિશાળી માનવામાં આવે છે. જ્યારે તમે કોઈ બાળકને ભણાવવાની શરૂઆત કરો છો ત્યારે તમારે ગણપતિનું પુજન કરવું કે કરાવવું જોઈએ. અન્ય કાર્યો માટે ગણપતિ પુજન પ્રથમ કરીએ તો વિદ્યા મેળવવાની શરૂઆત જેવા મહાકાર્ય માટે શા માટે ગણપતિ પુજન નહિં ?વિદ્યારંભે જો ગણપતિ, સરસ્વતિ અને લક્ષ્મીનું પુજન અવશ્ય કરાવવું જોઈએ. જેથી બાળકનો વિદ્યાભ્યાસ સારો થાય. ગણપતિ ભોજનપ્રિય માનવામાં આવે છે. કેમ ન હોય જેની માતા ખુદ અન્નપૂર્ણા હોય પછી તો પૂછવું જ શું. સામાન્ય રીતે વિદ્વતાથી ભર્યા લોકો ભારે ભરખમ શરીરવાળા હોતા નથી. પણ ગણપતિ તેમાં અપવાદ છે. તે ખાતાપીતા વિદ્વાન હોવાનું પ્રતિત થાય છે.